Huwa vitali li jiġu salvati l-ħajjiet u jiġi appoġġjat l-għajxien f'dawn iż-żminijiet ta' kriżi akuta. Il-Kummissjoni qed tkompli żżid ir-rispons tagħha billi tipproponi li jiġi stabbilit strument ta' solidarjetà ta' EUR 100 biljun bl-isem ta' SURE, biex jgħin lill-ħaddiema jżommu d-dħul tagħhom u jgħin lin-negozji jsalvaw. Hija qed tipproponi wkoll li l-fondi strutturali kollha disponibbli jiġu diretti mill-ġdid lejn ir-rispons għall-coronavirus. Il-bdiewa u s-sajjieda se jirċievu wkoll appoġġ, kif se jirċievu l-aktar nies fil-bżonn. Dawn il-miżuri kollha huma bbażati fuq il-baġit preżenti tal-UE u se joħorġu minnu kull euro disponibbli. Il-miżuri juru l-ħtieġa għal baġit fit-tul tal-UE b'saħħtu u flessibbli. Il-Kummissjoni se taħdem biex tiżgura li l-UE tkun tista' sserraħ fuq tali baġit b'saħħtu biex terġa' lura fuq saqajha u tagħmel progress fit-triq lejn l-irkupru. It-tifqigħa tal-coronavirus qed tittestja lill-Ewropa b'modi li sa ftit ġimgħat ilu kienu inkonċepibbli. Il-kobor ta' din il-kriżi jeħtieġ rispons ta' daqs, ħeffa u solidarjetà bla preċedent. Fil-ġimgħat li għaddew, il-Kummissjoni aġixxiet biex tipprovdi lill-Istati Membri bil-flessibbiltà kollha li jeħtieġu biex tappoġġja s-sistemi tal-kura tas-saħħa, in-negozji u l-ħaddiema tagħhom b'mod finanzjarju. Hija aġixxiet biex tikkoordina, tħaffef u ssaħħaħ l-isforzi tal-akkwist ta' tagħmir mediku u ddedikat finanzjament għar-riċerka għall-iżvilupp ta' vaċċin. Ħadmet ukoll mingħajr waqfien biex tiżgura li l-prodotti u l-ħaddiema transfruntiera jkunu jistgħu jkomplu jiċċaqilqu madwar l-UE biex l-isptarijiet jibqgħu jaħdmu, il-fabbriki jibqgħu għaddejjin u l-ixkafef tal-ħwienet jibqgħu stokkjati. Il-Kummissjoni appoġġjat u tkompli tappoġġa r-ripatrijazzjoni taċ-ċittadini tal-UE, tal-familji tagħhom u tar-residenti fit-tul lejn l-Ewropa minn madwar id-dinja. Billi tagħmel dan, il-Kummissjoni qed taġixxi fuq il-konvinzjoni tagħha li l-unika soluzzjoni effettiva għall-kriżi fl-Ewropa hija dik ibbażata fuq il-kooperazzjoni, il-flessibilità u fuq kollox is-solidarjetà. Bil-proposti tal-lum, ir-rispons kien ta' livell ġdid. Waqt li kienet qiegħda tikkummenta fuq il-proposti adottati llum, il-President von der Leyen qalet: “F'din il-kriżi tal-coronavirus, l-aktar tweġibiet b'saħħithom biss se jiġu kkunsidrati. Irridu nużaw kull mezz għad-dispożizzjoni tagħna. Kull euro disponibbli fil-baġit tal-UE se jiġi dirett mill-ġdid biex jindirizzaha, kull regola se titħaffef biex tippermetti li l-finanzjament jgħaddi malajr u b'mod effettiv. Permezz ta' strument ġdid ta' solidarjetà, se nimmobilizzaw EUR 100 biljun biex inżommu nies f'impjiegi u negozji għaddejjin. B'dan, qed ningħaqdu flimkien mal-Istati Membri biex insalvaw il-ħajjiet u nipproteġu l-għajxien. Din hija s-solidarjetà Ewropea.” EUR 100 biljun biex in-nies jinżammu fl-impjiegi u n-negozji jibqgħu għaddejjin: l-inizjattiva SURE Jeħtieġ li ntaffu l-impatt tad-daqqa ekonomika biex l-ekonomija tal-UE tkun lesta biex terġa' tibda meta l-kundizzjonijiet ikunu tajbin. Biex niksbu dan, jeħtieġ li nżommu n-nies fl-impjieg u n-negozji jibqgħu għaddejjin. L-Istati Membri kollha għandhom jew dalwaqt ikollhom skemi ta' xogħol b'ħinijiet aqsar biex jgħinu dan jinkiseb. SURE huwa t-tweġiba tal-Kummissjoni għal dan: strument ġdid li se jipprovdi sa EUR 100 biljun f'self lil pajjiżi li għandhom bżonnu biex jiġi żguraw li l-ħaddiema jirċievu dħul u n-negozji jżommu l-persunal tagħhom. Dan jippermetti li n-nies ikomplu jħallsu l-kera, il-kontijiet u x-xiri tal-ikel tagħhom u jgħin biex tingħata l-istabilità tant meħtieġa lill-ekonomija. Is-self se jkun ibbażat fuq garanziji pprovduti mill-Istati Membri u se jkun dirett lejn fejn hemm l-aktar ħtieġa urġenti. L-Istati Membri kollha se jkunu jistgħu jagħmlu użu minn dan iżda se jkun ta' importanza partikolari għal dawk l-aktar milquta. SURE se jappoġġja skemi ta' xogħol b'ħinijiet aqsar u miżuri simili biex jgħinu lill-Istati Membri jipproteġu l-impjiegi, l-impjegati u l-persuni li jaħdmu għal rashom kontra r-riskju ta' tkeċċija u ta' telf ta' dħul. Id-ditti se jkunu jistgħu jnaqqsu b'mod temporanju s-sigħat tal-impjegati jew jissospendu x-xogħol għal kollox, bl-appoġġ ta' dħul ipprovdut mill-Istat għas-sigħat mhux maħduma. Il-persuni li jaħdmu għal rashom se jirċievu sostituzzjoni tad-dħul għall-emerġenza attwali. Hekk kif il-parti l-kbira tal-Ewropa qed tipprattika it-tbegħid soċjali biex tikkalma l-firxa tal-virus, huwa tassew importanti li dawk li jiddependu fuq ħaddieħor għall-aktar bżonnijiet bażiċi ma jinqatgħux mill-għajnuna. Il-Fond għal Għajnuna Ewropea għal dawk l-Aktar fil-Bżonn se jevolvi biex jilqa' l-isfida: b'mod partikolari, se jiġi introdott l-użu ta' kupuni elettroniċi biex jitnaqqas ir-riskju ta' kontaminazzjoni kif ukoll il-possibilità li jinxtara tagħmir protettiv għal dawk li jwasslu l-għajnuna. Il-biedja u s-sajd tal-Ewropa għandhom rwol essenzjali biex jipprovdulna l-ikel li nieklu. Huma milquta sew mill-kriżi, u dan għandu impatt fuq il-ktajjen tal-provvista tal-ikel tagħna u fuq l-ekonomiji lokali li jappoġġja s-settur. Bħall-fondi strutturali, l-użu tal-Fond Ewropew għall-Affarijiet Marittimi se jsir aktar flessibbli. L-Istati Membri se jkunu jistgħu jipprovdu appoġġ: Il-Kummissjoni dalwaqt se tipproponi wkoll firxa ta' miżuri biex tiżgura li s-sajjieda u benefiċjarji oħra jkunu jistgħu jiksbu l-appoġġ li għandhom bżonn mill-Politika Agrikola Komuni, pereżempju billi jingħata aktar żmien biex jiġu introdotti applikazzjonijiet għal appoġġ u aktar ħin biex l-amministrazzjonijiet ikunu jistgħu jipproċessawhom, jiżdiedu l-avvanzi għall-pagamenti diretti u l-pagamenti għall-iżvilupp rurali, u tingħata flessibbiltà addizzjonali għall-verifiki fuq il-post biex jitnaqqas il-bżonn ta' kuntatt fiżiku u l-piż amministrattiv. Il-protezzjoni tal-ekonomija u n-nies tagħna bil-mezzi kollha disponibbli Il-flus kollha mhux impenjati mit-tliet fondi tal-Politika ta' Koeżjoni — il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni — se jiġu mmobilizzati sabiex jiġu indirizzati l-effetti tal-kriżi tas-saħħa pubblika. Biex jiġi żgurat li l-fondi jistgħu jiġu indirizzati mill-ġdid lejn fejn huma l-aktar meħtieġa b'mod urġenti, se jkunu possibbli t-trasferimenti bejn il-fondi kif ukoll bejn il-kategoriji ta' reġjuni u bejn l-objettivi ta' politika. Barra minn hekk, ir-rekwiżiti ta' kofinanzjament se jiġu abbandunati, minħabba li l-Istati Membri diġà qed jużaw il-mezzi kollha tagħhom biex jiġġieldu kontra l-kriżi. L-amministrazzjoni se tiġi ssimplifikata. L-Unjoni Ewropea, fl-istorja tagħha qatt ma ffaċċjat l-ebda kriżi tas-saħħa fuq din l-iskala jew li tinfirex b'din il-ħeffa. B'reazzjoni għal dan, l-ewwel prijorità hija li jiġu salvati l-ħajjiet u li jiġu ssodisfati l-ħtiġijiet tas-sistemi tal-kura tas-saħħa u tal-professjonisti tagħna li qed jagħmlu mirakli ta' kuljum madwar l-Unjoni tagħna. l-Kummissjoni qed taħdem qatigħ biex tiżgura l-provvista ta' tagħmir protettiv u tagħmir respiratorju. Minkejja l-isforzi qawwija ta' produzzjoni tal-industrija, l-Istati Membri f'xi postijiet għadhom qed iħabbtu wiċċhom ma' nuqqas qawwi ta' tagħmir protettiv u tagħmir respiratorju. Għandhom ukoll nuqqas ta' faċilitajiet ta' trattament suffiċjenti u jistgħu jibbenefikaw mill-fatt li jkunu jistgħu jċaqalqu lill-pazjenti lejn postijiet b'aktar riżorsi u jibagħtu persunal mediku lejn il-postijiet l-aktar milquta. L-appoġġ se jkun meħtieġ ukoll għall-ittestjar tal-massa, għar-riċerka medika, għall-implimentazzjoni ta' trattamenti ġodda u għall-produzzjoni, ix-xiri u d-distribuzzjoni ta' vaċċini madwar l-UE. Illum l-UE qed tipproponi li tuża l-fondi kollha disponibbli mill-baġit tal-UE ta' din is-sena biex tgħin fl-indirizzar tal-ħtiġijiet tas-sistemi tas-sistemi tas-saħħa Ewropej. EUR 3 biljun se jiddaħħlu fl-Istrument ta' Appoġġ ta' Emerġenza, li minnhom EUR 300 miljun se jiġu allokati lil RescEU biex tappoġġa l-ħażna komuni ta' tagħmir. L-ewwel prijorità tkun il-ġestjoni tal-kriżi tas-saħħa pubblika u l-iżgurar ta' tagħmir u provvisti essenzjali, minn ventilaturi sa tagħmir protettiv personali, minn timijiet mediċi mobbli sa assistenza medika għal dawk l-aktar vulnerabbli, inklużi dawk fil-kampijiet tar-refuġjati. It-tieni qasam ta' attenzjoni jkun li jkunu jistgħu jiżdiedu l-isforzi tal-ittestjar. Il-proposta tippermetti wkoll li l-Kummissjoni takkwista direttament f'isem l-Istati Membri. Aktar xi jsir Hekk kif is-sitwazzjoni qed tkompli tevolvi, il-Kummissjoni se tressaq aktar proposti u se taħdem mal-istituzzjonijiet tal-UE biex timxi ‘l quddiem malajr kemm jista' jkun. Għal aktar informazzjoni Mistoqsijiet u tweġibiet: Inizjattiva ta' Investiment fir-Rispons għall-Coronavirus Plus: Azzjonijiet ġodda biex jiġu mmobilizzati investimenti u riżorsi essenzjali Mistoqsijiet u tweġibiet: Il-Kummissjoni tipproponi SURE, strument temporanju ġdid li jiswa sa EUR 100 biljun biex tgħin fil-protezzjoni tal-impjiegi u tan-nies fuq ix-xogħol Mistoqsijiet u tweġibiet: Strument ta' Appoġġ ta' emerġenza tal-Unjoni Ewropea għas-settur tal-kura tas-saħħa Skeda informattiva: Ir-rispons tal-UE għall-coronavirus - l-aħħar aġġornamenti Skeda informattiva: L-Inizjattiva ta' Investiment fir-Rispons għall-Coronavirus Skeda informattiva: Rispons għall-Coronavirus: Appoġġ għas-setturi tas-sajd u l-akkwakultura Skeda informattiva: Appoġġ lill-Istati Membri biex jgħinu fil-protezzjoni tan-nies fix-xogħol u l-impjiegi - SURE Testi legali jinsabu fis-sit web dwar ir-rispons tal-coronavirus tal-Kummissjoni